1. Skont l-estensjoni ta' 100 jum li ntlaħaq qbil dwarha f'Novembru 2019, il-Gvern Tranżizzjonali Rivitalizzat ta' Għaqda Nazzjonali tas-Sudan t'Isfel wasal biex jiġi ffurmat lejn l-aħħar ta' Frar 2020. Huwa vitali li dan il-Gvern ikun korp tassew inklużiv, skont id-dispożizzjonijiet tal-ftehim ta' paċi. Huwa biss hekk li jkun jista' jmexxi t-tranżizzjoni lejn il-paċi u l-iżvilupp sostenibbli li jixtieq il-poplu tas-Sudan t'Isfel. Il-kriżi umanitarja li għaddejja fil-pajjiż, marbuta mill-qrib mal-kunflitt u li dan l-aħħar marret għall-agħar minħabba għargħar qawwi, tkompli tissottolinja l-urġenza ta' paċi sostenibbli. 2. Għadu kruċjali li l-partijiet kollha tas-Sudan t'Isfel jaffermaw mill-ġdid pubblikament l-impenn tagħhom lejn konformità sħiħa mal-ftehim ta' waqfien mill-ġlied ta' Diċembru 2017 u jaġixxu skontu. F'dan ir-rigward, il-ġlied li seħħ dan l-aħħar f'Maiwut hu ta' tħassib serju. F'dan il-kuntest, id-Dikjarazzjoni ta' Ruma reċenti ffirmata mill-Alleanza tal-Movimenti tal-Oppożizzjoni tas-Sudan t'Isfel u l-Gvern, bix-xhieda tal-Moviment għal-Liberazzjoni tal-Poplu Sudaniż, u li tinkludi impenn lejn il-waqfien mill-ġlied inkluż mill-movimenti mhux firmatarji ta' din id-Dikjarazzjoni, hija inkoraġġanti. L-UE tinkoraġġixxi lill-Awtorità Intergovernattiva għall-Iżvilupp biex tkompli l-monitoraġġ tagħha tal-waqfien mill-ġlied permezz tal-Mekkaniżmu ta' Monitoraġġ u Verifika dwar Arranġamenti ta' Sigurtà ta' Waqfien mill-Ġlied u ta' Tranżizzjoni. 3. Filwaqt li laqgħet il-progress li sar dan l-aħħar, fosthom il-laqgħat bejn il-President Salva Kiir u Dr Riek Machar u l-iżblukkar parzjali mill-gvern tal-fondi ddedikati għall-implimentazzjoni tal-ftehim ta' paċi, l-UE tappella lill-partijiet kollha biex jindirizzaw b'mod urġenti l-kwistjonijiet pendenti li għandhom jissolvew qabel ma jiġi ffurmat il-gvern il-ġdid, kif maqbul mill-partijiet fil-ftehim ta' paċi. Dan jinkludi s-sejbien ta' soluzzjoni ta' kompromess dwar in-numru u l-fruntieri tal-istati kif ukoll li jsir progress sostanzjali fl-arranġamenti ta' sigurtà, partikolarment fil-parteċipazzjoni sħiħa tal-forzi kollha inkluż il-forzi kollha tal-gvern fil-proċess u fil-qbil dwar katina ta' kmand unifikata ġdida. 4. L-UE tistenna li l-Gvern Tranżizzjonali Rivitalizzat ta' Għaqda Nazzjonali jippromwovi l-paċi u s-sigurtà, jiggarantixxi l-istat tad-dritt, imexxi l-pajjiż lejn ir-rikonċiljazzjoni u l-fejqan u fl-aħħar mill-aħħar elezzjonijiet demokratiċi fi tmiem il-perjodu ta' tranżizzjoni. It-titjib tas-sitwazzjoni tad-drittijiet tal-bniedem u l-ispazju biex joperaw is-soċjetà ċivili u l-atturi umanitarji huma prijoritajiet kritiċi. L-UE hija determinata li tkompli tkun sieħba għall-poplu tas-Sudan t'Isfel fil-ħidma tiegħu għall-paċi u l-prosperità u tistenna bil-ħerqa li taħdem ma' Gvern Tranżizzjonali Rivitalizzat ta' Għaqda Nazzjonali inklużiv f'dan ir-rigward. L-UE tfaħħar ukoll l-impenn tas-Sudan t'Isfel lejn l-inklużjoni ta' mill-inqas 35% ta' nisa f'kull livell ta' gvern, kif iddikjarat fil-ftehim ta' paċi, u tħeġġeġ lill-partijiet biex jonoraw dan l-impenn. Tissottolinja li tinsab lesta li tirrevedi l-politika tagħha lejn il-gvern eżistenti u partijiet firmatarji oħra, fin-nuqqas ta' progress suffiċjenti fil-ġimgħat li ġejjin. 5. L-UE tfaħħar lill-pajjiżi tal-Awtorità Intergovernattiva għall-Iżvilupp li qed jikkontribwixxu għall-Mekkaniżmu Superviżorju ta' Sigurtà ġdid u nitolbu l-appoġġ u l-parir kontinwu tagħhom lill-partijiet biex titħaffef l-implimentazzjoni tax-xogħol li fadal. F'dan il-kuntest, l-UE tistenna r-rapport tal-Mekkaniżmu Superviżorju tas-Sigurtà dwar il-progress li sar s'issa. Ir-rwol tal-Awtorità Intergovernattiva għall-Iżvilupp, il-Mibgħut Speċjali tagħha u l-pajjiżi membri tagħha, kif ukoll ir-rwol tal-Unjoni Afrikana, fil-promozzjoni tal-paċi fis-Sudan t'Isfel huwa kritiku u l-UE ser tkompli tappoġġahom f'dan ir-rigward.